Medicare клинике за ургентно збрињавање – ту су када вам затребају

Широм Аустралије се шири мрежа Medicare клиника за ургентно збрињавање које пружају бесплатно збрињавање у случају изненадних болести и повреда чиме смањују притисак на ургентна одељења болница и олакшавају приступ ургентном збрињавању када вам оно затреба.

Medicare клинике за ургентно збрињавање се сваки дан отварају рано ујутро и затварају се касно увече. Заказивање и упут нису потребни. Око 70 одсто грађана Аустралије живи на 20 минута вожње од једне од Medicare клиника за ургентно збрињавање.

Medicare клинике за ургентно збрињавање су један од начина на које Аустралијска влада улаже у Medicare да би осигурала да грађани Аустралије имају бољи приступ приступачној здравственој заштити, ургентном збрињавању и помоћи у области менталног здравља.

# Шта је ургентно збрињавање?

* Општа или рутинска нега је оно што пружају локални лекари опште праксе или медицинске сестре.
* Ургентно збрињавање је оно које се пружа у случају повреде или болести са којом не може да се чека термин код уобичајеног лекара опште праксе, али која не угрожава живот.
* Збрињавање на ургентном одељењу болнице је оно које се пружа у случају повреде или болести која угрожава живот.

## Примери различитих врста здравствене неге следе у наставку.

### Општа или рутинска нега

* Постављање дијагнозе и лечење различитих болести
* Уопштена снимања, тестови и здравствени прегледи
* Вакцинације
* Рецепти
* Савет из области менталног здравља
* Планирање породице
* Упути за тестове, снимање или специјалисте
* Редован дугорочан надзор хроничних болести и здравствене процене

### Ургентно збрињавање

* Мање инфекције
* Мањи преломи, уганућа, спортске повреде и болови у врату и леђима
* Инфекције мокраћних путева (UTIs)
* Мање посекотине
* Сексуално преносиве болести/инфекције (STIs)
* Уједи инсеката и осипи
* Мање инфекције очију и ушију
* Респираторне болести
* Гастроентеритис
* Мање опекотине

### Збрињавање на ургентном одељењу болнице

* Стезање или бол у грудима
* Отежано дисање
* Неконтролисано крварење
* Озбиљне опекотине
* Тровање
* Утрнулост или парализа
* Губитак свести
* Изостанак реаговања или епилептични напади
* Температура код мале деце која се не спушта

Ако ви или особа о којој водите бригу задобијете повреду или се разболите и услед тога вам је угрожен живот, позовите три нуле (000) или идите на најближе ургентно одељење болнице.

# Када треба да одете на Medicare клинику за ургентно збрињавање?

Ако сте задобили повреду или сте се разболели и потребна вам је медицинска помоћ, поставите себи следећа питања:

* Да ли ми ово угрожава живот и да ли ми је потребно ургентно збрињавање?
* Да ли могу да чекам док не добијем термин код мог лекара опште праксе?

Ако се не ради о хитном случају, али не можете да сачекате редован преглед код вашег лекара опште праксе, на Medicare клиници за ургентно збрињавање ће вас прегледати и одредити вам лечење истог дана. Medicare клинике за ургентно збрињавање имају продужено радно време, 7 дана у недељи.

# Ко може да користи услуге Medicare клиника за ургентно збрињавање?

Medicare клинике за ургентно збрињавање пружају хитно медицинско збрињавање уз bulk billing наплату (бесплатно) свим пацијентима који имају Medicare картицу. Заказивање и упут нису потребни.

# Шта могу да очекујем када одем на Medicare клинику за ургентно збрињавање?

Када стигнете на Medicare клинику за ургентно збрињавање, медицинска сестра ће проценити озбиљност ваше повреде или болести да би установила колико је хитно збрињавање. То је тријажни систем на основу кога се одлучује којим редом ће лекари или медицинске сестре примати пацијенте.

Особе са озбиљнијим повредама или болестима могу да буду примљене пре других који су раније дошли или пре пацијената који имају заказани термин. Тиме се осигурава да се најпре збрињавају најхитнији случајеви.

# Више информација

Да бисте пронашли вама најближу Medicare клинику за ургентно збрињавање, посетите health.gov.au/MedicareUCC (http://health.gov.au/MedicareUCC).

За више информација о томе како Medicare може да вам помогне, посетите medicare.gov.au/stronger (http://medicare.gov.au/stronger).